Juodagalvė sniegena

: perimvietės
: sėsli
: žiemavietės

* *Loxia pyrrhula* Linnaeus, 1758

**Juodagalvė sniegena** (*Pyrrhula pyrrhula*) – žvirblinių paukščių (*Passeriformes*) būrio, kikilinių (*Fringillidae*) šeimos, tikrųjų sniegenų (*Pyrrhula*) genties nedidelis paukštelis. 

## Išvaizda
Juodagalvė sniegena kiek didesnė už naminį žvirblį. Kūno ilgis 15,5—17,5 cm, skersmuo tarp abiejų išskleistų sparnų  25 cm, svoris 24—38 g.

Juodagalvių sniegenų patinėlį nesunku pažinti iš rausvai raudono pilvuko ir juodos galvos. Patino viršugalvis, žiedas aplink snapo pamatą ir gerklė juodi, melsvo atspalvio. Nugara ir pečiai pilki, juosmuo ir antuodegis balti. Sparnai juodi su balta skersine juostele. Uodega juoda. Pilvinė kūno pusė rausvai raudona. Pauodegys balsvas. Snapas stiprus, juodas. Rainelė ruda. Kojos tamsiai rudos. 

Patelės nugarinė dalis pilka, pilvinė pusė rusvai pilka, rausvo atspalvio. Galva juoda.

Jaunikliai pilkai rusvi. Išsirita apaugę gana ilgais juosvai pilkais pūkais. Žiotys rausvos.

## Paplitimas
Savaiminis paplitimo arealas labai platus. Eurazijos vakaruose paplitusi nuo Atlanto pakrantės įskaitant Airijos salą, iki Ochotsko jūros, įskaitant Japoniją, Kamčiatką, Eurazijos rytuose. Šiaurėje arealas siekia Kolos pusiasalį, Jamalo pusiasalį, Lenos vidurupį, pietuose tęsiasi iki Užbaikalės, Altajaus, pietinio Uralo, Karpatų, Balkanų, šiaurinės Viduržemio jūros pakrantės. Gyvena Kaukaze, Azorų ir Britų salose.

Lietuvoje gyvena juodagalvių sniegenų *Pyrrhula pyrrhula pyrrhula* porūšis. Peri visoje šalyje, sėsli, tačiau negausi. Dažnesnė žiemą.

## Biotopas
Gyvena miškuose, soduose, parkuose, miestuose. Rudenį ir žiemą dažna gyvenviečių, miestų, priemiesčių, ypač medelynų, želdiniuose, kur auga alyvos, klevai, lanksvos, pūsleniai, uosiai, maumedžiai. Čia sniegenos laikosi tol, kol randa maisto. Lesinėdamos elgiasi tyliai, ramiai, mažai skraido. retsykiais švilpauja. Vasarą gyvena mišriuose lapuočių medynuose su eglės priemaiša, mišriuose pušynuose su egle. Retesnė pušynuose, ypač grynuose, kerpiniuose.

## Biologija
Monogamai paukščiai - porą sudaro visam gyvenimui. Peri spygliuočių miškuose. Lizdą suka krūme maždaug 0,5–5 m aukštyje. Lizdą suka iš žolių lapelių, stiebelių, samanų, vidų iškloja plaukais ir plunksnomis. Paprastai lizdus įsikuria eglėse prie kamieno arba ant šakų. Balandžio-gegužės mėnesių laike deda kiaušinius. Vienoje dėtyje paprastai būna 5–7 kiaušiniai, tik patelės perimi apie 13–14 dienų. Jaunikliai lizdą palieka maždaug po 12–18 dienų. Juos maitina abu porelės nariai. Per metus išveda dvi vadas. Pirmosios vados jaunikliai lizdą palieka gegužės pabaigoje arba birželio pradžioje, antrosios – liepos arba rugpjūčio mėnesį.

Jaunikliai maitinami augalų sėklomis, pumpurais, žiedų dalimis ir kitomis vegetatyvinių augalo dalių liekanomis. Šiek tiek sulesa vabzdžių. Žiemą lesa tik augalinį maistą, pavasarį – žirginius, drebulių žiedynus.

Gyvena apie 12,6 metų.

## Porūšiai
2020 m. pabaigos duomenimis, tarptautinė ornitologų sąjunga išskiria 10 porūšių:

* *Pyrrhula pyrrhula pileata*	MacGillivray, W, 1837; savaime paplitusi Britų salose.
* *Pyrrhula pyrrhula europaea* Vieillot, 1816; Vakarų Europa.
* *Pyrrhula pyrrhula iberiae* Voous, 1952; pietvakarių Prancūzija, Iberijos pusiasalio šiaurinė dalis.
* *Pyrrhula pyrrhula pyrrhula* Linnaeus, 1758;	nominuotas porūšis. Šiaurės (įskaitant ir Lietuvą), pietų centrinė Europa, rytų Europa ir iki vidurio Sibiro, įskaitant *Pyrrhula pyrrhula paphlagoniae* (Clement 2010).
* *Pyrrhula pyrrhula rossikowi* Derjugin, 1900; šiaurės rytų Turkija ir Kaukazas.
* *Pyrrhula pyrrhula cineracea* Cabanis, 1872; Vakarų Sibiras, šiaurės rytų Kazachstanas ir iki Rytų Sibiro bei šiaurės rytų Kinijos.
* *Pyrrhula pyrrhula caspica*	Witherby, 1908; Azerbaidžanas ir šiaurinis Iranas.
* *Pyrrhula pyrrhula cassinii* Baird, SF, 1869; Rytų Sibiras.
* *Pyrrhula pyrrhula griseiventris* Lafresnaye, 1841; Kurilų salos ir šiaurinė Japonija.
* *Pyrrhula pyrrhula rosacea* Seebohm, 1882; Sachalino sala.

## Galerija

Vaizdas:Тише,_детки_ещё_спят.JPG|Lizde tupinti juodagalvė sniegena (patelė)
Vaizdas:Pyrrhula_pyrrhula_-Germany_-perching_in_a_garden_tree_-pair-8a.jpg|Porelė
Vaizdas:Bullfinch_Nest_16-05-10_(20_mm_x_14.5_mm_Egg_Size)_(4612522613).jpg|Juodagalvės sniegenos kiaušinių dėtis lizde
Vaizdas:Pyrrhula_pyrrhula_-_Steiermark.jpg|Juodagalvės sniegenos patinėlis maitinantis jauniklį
Vaizdas:Enne_päikeseloojangut.jpg|Juodagalvės sniegenos patinėlis
Vaizdas:Leevike_(Pyrrhula_pyrrhula).jpg|Juodagalvės sniegenos patinėlis
Vaizdas:Pyrrhula_pyrrhula_in_Izhevsk-5.jpg|Porelė
Vaizdas:Leevike_(Pyrrhula_pyrrhula)_talvel.jpg|Juodagalvės sniegenos patinėlis žiemą, akrobatiškoje pozoje lesantis šermukšnio obuolėlius
Vaizdas:Bullfinch_(198958287).jpeg|Juodagalvės sniegenos patinėlis žiemą lesantis šermukšnio obuolėlius
Vaizdas:Pyrrhula_Pyrrhula_Kittila_20120305c.JPG|Juodagalvės sniegenos patinėlis žiemą lesantis saulėgražų sėklas
Vaizdas:Gimpelpaar_im_Vogelhaus.JPG|Juodagalvės sniegenos lesykloje (*patinėlis kairėje, patelė dešinėje*)
Vaizdas:
Vaizdas:Vintermorgen_Dompap_(12924455554).jpg|Juodagalvės sniegenos patinėlis tupintis ant šakelės žiemą (*piešinys*)


## Šaltiniai

* *Lietuvos fauna: paukščiai, 2 knyga.* Sud. V. Logminas. – Vilnius: Mokslas, 1991.

## Nuorodos
* birdsoftheworld.org / Eurasian Bullfinch ''Pyrrhula pyrrhula''
* xeno-canto.org / Eurasian Bullfinch · ''Pyrrhula pyrrhula'' (*Juodagalvių sniegenų švilpavimai*)
* youtube.com / Hýl obecný - (Pyrrhula pyrrhula) - Bullfinch - Gimpel (*vaizdo įraše juodagalvės sniegenos [[Čekija|Čekijoje]]*)
* youtube.com / DOMHERRE Eurasian Bullfinch (Pyrrhula pyrrhula) Klipp (*vaizdo įraše juodagalvės sniegenos [[Švedija|Švedijoje]]*)
* youtube.com / DOMHERRE Eurasian Bullfinch (Pyrrhula pyrrhula) Klipp (*vaizdo įraše juodagalvės sniegenos Švedijoje*)